
На основу члана 138. став 1. Устава Републике Србије
 и члана 31. став 2. Закона о Заштитнику грађана
 у поступку контроле законитости и правилности рада Републичког геодетског завода, Службе за катастар непокретности Босилеград, покренутом по притужби С. Ж. из Босилеграда, Заштитник грађана

У Т В Р Ђ У Ј Е
Служба за катастар непокретности Босилеград начинила је пропуст у раду, на уштрб принципа добре управе, правне сигурности и остваривања права притужиље на благовремено поступање, тиме што ни након више од годину и по дана није донела одлуку у поновном поступку након што је решењем другостепеног органа
 поништена њена одлука
 и предмет враћен на поновни поступак и одлучивање.

Служба за катастар непокретности Босилеград није остварила одговарајућу сарадњу са Заштитником грађана, јер је у поступку контроле законитости и правилности рада органа покренутом по притужби С. Ж. из Босилеграда тек на поновљене захтеве, достављала одговоре. 

На основу утврђених недостатака у раду, Заштитник грађана упућује Служби за катастар непокретности Босилеград следећe:
П Р Е П О Р У К Е
Служба за катастар непокретности Босилеград предузеће све потребне мере како би у најкраћем могућем року, у поновном поступку, донела одлуку по захтеву С. Ж. за провођења промена у катастарском операту. 
Служба за катастар непокретности Босилеград предузеће све потребне мере како би се успоставила потребна ажурност у поступању по предметима, доследно примењивале одредбе Закона о општем управном поступку и благовремено, ефикасно и у законом прописаним роковима доносиле одлуке по захтевима странака.
Служба за катастар непокретности Босилеград ће у будућем раду испуњавати своју обавезу сарадње са Заштитником грађана и благовремено и у остављеним роковима одговарати на акте овог органа у вези добијања тражених информација, а које су од значаја за поступке које Заштитник грађана води.

Служба за катастар непокретности Босилеград обавестиће Заштитника грађана, у року од 60 дана од дана пријема ове препоруке, о предузетим мерама и поступању по њој, уз достављање релевантне документације и других доказа на основу којих се са сигурношћу може утврдити да је по препоруци Заштитника грађана поступљено.
Р а з л о з и:
Заштитник грађана је 25.11.2015. године примио притужбу С. Ж. из Босилеграда којом је изразила незадовољство радом Републичког геодетског завода, Службе за катастар непокретности Босилеград.
Из навода притужбе и приложене документације произилази да је решењем Министарства грађевинарства, саобраћаја и инфраструктуре бр. 952/01-02764/2012-09 од 14.7.2014. године поништено решење Републичког геодетског завода, Службе за катастар непокретности Босилеград бр. 952-02-192/2011 од 5.6.2012. године и предмет враћен на поновни поступак и  одлучивање у смислу примедби датих у образложењу другостепеног решења. До дана подношења притужбе Заштитнику грађана одлука у поновном поступку није донета, иако је притужиља више пута писмено и непосредно у просторијама органа интервенисала за поступање.
Оцењујући наводе из притужбе као и приложену документацију, те чињеницу да је у конкретном случају реч о примени републичких закона, других прописа и општих аката, односно повреди принципа добре управе, Заштитник грађана је актом дел. бр. 44902 од 4.12.2015. године, покренуо поступак контроле законитости и правилности рада Службе за катастар непокретности Босилеград. Истим актом затражено је изјашњење о свим релевантним чињеницама које се односе на притужбу.

С обзиром на то да Стручна служба Заштитника грађана није примила изјашњење Службе за катастар непокретности Босилеград у остављеном року, том органу је упућена ургенција за поступање по акту Заштитника грађана од 4.12.2015. године.
Актом Службе за катастар непокретности Босилеград број 070-4/2015 и 070-1/2016 од 21.1.2016. године, Заштитник грађана је обавештен да је другостепено решење министарства примљено у орган 28.7.2014. године. Као разлог неефикасности у конкретном предмету орган наводи да је правни регистар у току септембра месеца 2014. године користио годишњи одмор, а да му је 22.12.2014. године престао радни однос, након чега је остало упражњено место правника те да су за све предмете ангажовани правници из Службе за катастар непокретности Врање. Истакнуто је и да је у просторијама органа у једном периоду била обустављена испорука електричне енергије што је стварало потешкоће у раду Службе.
Даље је наведено да је 25.8.2015. године, приликом решавања у поновном поступку, донет закључак којим је од притужиље тражена допуна документације, односно достављање доказа о постојању активне страначке легитимације за подношење захтева у овој правној ствари, по којем је притужиља поступила и 24.9.2015. године доставила оставинско решење. Такође је наведено да за даље поступање у поновном поступку треба да се врши увиђај на лицу места и да ће притужиља бити позвана на лице места када временски услови буду стабилнији и када се обезбеди присуство правника који ће водити поступак, као и да ће у најскорије време бити донето решење по притужиљином захтеву.

С обзиром на протек времена од последњег изјашњења органа, Заштитник грађана је актом дел. бр. 7604 од 4.3.2016. године од Службе за катастар непокретности Босилеград затражио додатно изјашњење, да ли је у међувремену извршен увиђај на лицу места и да ли је донета одлука у поновном поступку, имајући у виду да је С. Ж. поступила по закључку органа и доставила доказ о постојању активне страначке легитимације, као и чињеницу да је од тада прошло дуже од пет месеци.
Како у остављеном року Стручна служба Заштитника грађана није примила изјашњење органа, упућена је ургенција ради поступања по допису Заштитника грађана од 4.3.2016. године.
У изјашњењу од 15.4.2016. године Служба за катастар непокретности Босилеград обавестила је Заштитника грађана да је 30.3.2016. године извршен увиђај на лицу места, о чему је састављен записник. Такође су навели да „даље поступање по предмету треба да одраде правници из Службе за катастар непокретности Врање, пошто Служба за катастар непокретности Босилаград како смо вас у више наврата обавештавали нема правника, па не знамо кад ће бити донета одлука“.
***

Приликом утврђивања недостатака у раду Заштитник грађана руководио се одредбама Закона о Заштитнику грађана, Закона о државној управи и Закона о општем управном поступку.
Чланом 7. Закона о државној управи
 прописано је да су органи државне управе самостални у вршењу својих послова и раде у оквиру и на основу Устава, закона, других прописа и општих аката. 

Чланом 7. Закона о општем управном поступку
 прописано је да су органи који воде поступак, односно решавају у управним стварима, дужни да обезбеде успешно и квалитетно остваривање и заштиту права и правних интереса физичких лица, правних лица и других странака.
Одредбама члана 232. ст. 2. Закона о општем управном поступку прописано је да ако другостепени орган нађе да ће недостатке првостепеног поступка брже и економичније отклонити првостепени орган, он ће својим решењем поништити првостепено решење и вратити предмет првостепеном органу на поновни поступак. У том случају, другостепени орган је дужан својим решењем да укаже првостепеном органу у ком погледу треба допунити поступак, а првостепени орган је дужан у свему да поступи по другостепеном решењу и да, без одлагања, а најдоцније у року од 30 дана од дана пријема предмета, донесе ново решење. Против новог решења странка има право на жалбу.

Чланом 21. и чланом 29. Закона о Заштитнику грађана  утврђена је обавеза органа управе да сарађују са Заштитником грађана и да му омогуће приступ просторијама и ставе на располагање све податке којима располажу, а који су од значаја за поступак који води, као и да одговоре на све захтеве Заштитника грађана и да му доставе тражене информације у за то одређеном року.

Органи управе увек делују у оквиру и на основу Устава, закона и других прописа и примењују правила и поступке прописане важећим прописима, старајући се да се одлука по сваком захтеву донесе у разумном року, без одлагања, а у сваком случају најкасније у законом предвиђеном року. Стандард добре управе не дозвољава нечињење и пасивност, већ тражи активан, ангажован став органа управе према обављању послова из свог делокруга и законито вршење тих послова ради остваривања циља због кога су органу дата јавна овлашћења. 

Добра управа, сходно својим начелима и принципима, између осталог, подразумева да је управа окренута потребама грађана и њиховом испуњавању. Одсуство одлуке или друге процесне радње у поступку по захтевима грађана, а поготово у случају дуготрајног „ћутања администрације“, представља грубо кршење принципа добре управе и правила управног поступка, а на штету остваривања и заштите права грађана.
***

Сагледавајући наведене законске одредбе и податке до којих се дошло током спроведеног поступка контроле законитости и правилности рада Службе за катастар непокретности Босилеград, Заштитник грађана оцењује да овај орган није поступао у законом прописаним роковима у којима је дужан да донесе решење у поновном поступку чиме је осујетио циљ и начела управног поступка на штету остваривања права притужиље. 

У конкретном случају, од дана пријема решења другостепеног органа па до предузимања прве радње у поступку од стране Службе за катастар непокретности Босилеград (доношење закључка са захтевом за допуну документације), прошло је дуже од годину дана. Такође, након што је притужиља поступила у складу са закључком органа и доставила доказ о постојању активне страначке легитимације за подношење захтева у овој правној ствари, Служба за катастар непокретности Босилеград дуже од пет месеци није предузимала даље процесне радње, већ је тек након обраћања Заштитника грађана заказала увиђај на лицу места. Након извршеног увиђаја, када су се стекли законски услови за доношење одлуке, Служба за катастар непокретности не доноси одлуку, већ указује Заштитнику грађана да немају правника и да не знају кад ће одлука бити донета.
Постојање околности које објективно ометају ефикасност поступка у конкретном случају не сме се занемарити, али је приоритетна дужност органа и поступајућих службених лица да предузму све што је у њиховој надлежности да право грађанина и у таквим околностима буде што пре остварено. Упражњено место правника, нестанак електричне енергије и одлазак службеника на годишњи одмори, не може се прихватити као оправдани разлог за неблаговремено поступање Службе за катастар непокретности Босилеград по захтевима грађана. То не сме бити оправдање за вишеструко прекорачење рокова и пасивност у раду. Руководилац Службе за катастар непокретности Босилеград мора предузети све потребне мере како би се организовао рад Службе, побољшала организација рада запослених, као и друге потребне мере ради повећања њихове ажурности. 

Заштитник грађана посебно истиче да органи државне управе немају слободу да ускраћују грађанима прилику да остваре своја права из разлога што због техничких или других проблема нису у стању да одлучују о захтевима грађана. Државна управа је, између осталог, врста јавног сервиса који је формиран управо како би се изашло у сусрет потребама грађана, како би им било омогућено да што лакше остваре права и овлашћења која им јавни поредак гарантује. У случају да органи државне управе нису у могућности да одговоре овим обавезама, може се сасвим оправдано поставити питање оправданости њиховог функционисања по постојећем моделу. Служба за катастар непокретности Босилеград била је обавезна да својим поступањем не наноси штету притужиљи, већ да јој омогући остваривање и заштиту њених права. 
Истовремено, Служба за катастар непокретности Босилеград не поступа благовремено ни у достављању изјашњења која су јој тражена од стране Заштитника грађана у поступку контроле законитости и правилности рада овог органа. 

Управо на наведени начин су прекршене одредбе члана 21. и 29. Закона о Заштитнику грађана о обавезној сарадњи са Заштитником грађана и обавези органа да му стави на располагање све податке којима располаже, а који су од значаја за поступак који води, а посебно да одговори на све захтеве овог органа и да му достави тражене информације у за то одређеном року.

На основу свих утврђених чињеница и околности, Заштитник грађана је утврдио пропусте у правилности и законитости рада Службе за катастар непокретности Босилеград и сагласно члану 31. став 2. Закона о Заштитнику грађана, упућује препоруке ради отклањања уочених недостатака у раду, као и у циљу унапређења рада органа управе и спречавања сличних пропуста у будућности.

По овлашћењу Заштитника грађана

	ПОМОЋНИЦА ГЕНЕРАЛНЕ СЕКРЕТАРКЕ

	

	Оља Јовичић


Доставити:

-  подносиоцу притужбе

-  Служби за катастар непокретности Босилеград
-  у списе предмета

� „Сл. гласник РС“, бр. 98/06


� „Сл. гласник РС“, бр. 79/05 и 54/07


� Решење Министарства грађевинарства, саобраћаја и инфраструктуре бр. 952/01-02764/2012-09


 од 14.7.2014. године


� Решење Службе за катастар непокретности Босилеград бр. 952-02-192/2011 од 5.6.2012. године


� „Сл. гласник РС”, бр. 79/2005, 101/2007, 95/2010 и 99/2014


� „Сл. лист СРЈ“, бр. 33/97 и 31/2001 и „Сл. гласник РС“, бр. 30/2010

